# *PROJEKTS*

**LATVIJAS REPUBLIKAS MINISTRU KABINETS**

2018. gada Noteikumi Nr. Rīgā (prot. Nr. .§)

**Kārtība atkritumu statusa piemērošanas izbeigšanai gumijas materiāliem, kas iegūti no nolietotām riepām**

Izdoti saskaņā ar

Atkritumu apsaimniekošanas likuma   
6. panta 11. punktu

1. Noteikumi nosaka kārtību atkritumu statusa piemērošanas izbeigšanai gumijas materiāliem, kas iegūti no nolietotām riepām.
2. Par otrreizējām izejvielām šo noteikumu izpratnē ir uzskatāmi nolietotu riepu smalcināšanas, drupināšanas, plēšanas, griešanas vai granulēšanas ceļā iegūti gumijas materiāli, ja tos pēc riepu pārstrādes plānots realizēt tirgū tālākai izmantošanai ar saistvielu vai bez tās, un tie atbilst visiem šo noteikumu 1. pielikumā noteiktajiem kritērijiem.
3. No nolietotām riepām iegūst šādas otrreizējās izejvielas:
   1. gumijas pulveris – nolietotu riepu smalcināšanas ceļā iegūts gumijas materiāls, kura daļiņu izmērs nepārsniedz 0,8 milimetrus;
   2. gumijas granulas – nolietotu riepu granulēšanas ceļā iegūts gumijas materiāls, kura daļiņu izmērs ir no 0,9 milimetriem līdz 20 milimetriem;
   3. gumijas skaidas – nolietotu riepu drupināšanas, smalcināšanas vai plēšanas ceļā iegūts gumijas materiāls, kura neregulāras formas daļiņu izmērs galvenokārt ir no 10 milimetriem līdz 50 milimetriem ar pieļaujamiem tekstila piejaukumiem;
   4. sasmalcināta gumija – nolietotu riepu drupināšanas, smalcināšanas vai plēšanas ceļā iegūts gumijas materiāls, kura neregulāras formas daļiņu izmērs galvenokārt ir no 50 milimetriem līdz 300 milimetriem ar pieļaujamiem metāla stiepļu un tekstila piejaukumiem;
   5. gumijas atgriezumi – nolietotu riepu drupināšanas, smalcināšanas, griešanas vai plēšanas ceļā iegūts gumijas materiāls, kura neregulāras formas daļiņu izmērs galvenokārt ir no 300 milimetriem līdz 500 milimetriem ar pieļaujamiem metāla stiepļu un tekstila piejaukumiem.
4. Gumijas materiāli nav uzskatāmi par otrreizējām izejvielām, un ir uzskatāmi par atkritumiem, ja tie tiek izmantoti šādiem mērķiem:
   1. sadedzināšanai ar enerģijas reģenerāciju vai bez tās;
   2. pirolīzei, plazmolīzei, gazifikācijai un līdzīgiem tehnoloģiskiem procesiem, kuru rezultātā tiek izmainītas gumijas materiālu raksturīgās fizikālās vai ķīmiskās īpašības;
   3. apglabāšanai poligonā vai uzglabāšanai periodā, kas ir ilgāks par vienu gadu.
5. Nolietotu riepu pārstrādes veicējs nodrošina, ka:
   1. katrai otrreizējo izejvielu partijai ir aizpildīta deklarācija par otrreizējo izejvielu atbilstību šo noteikumu 1.pielikumā minētajiem atkritumu statusa izbeigšanas kritērijiem saskaņā ar šo noteikumu 2. pielikumu (turpmāk – atbilstības deklarācija);
   2. pārstrādājamo nolietoto riepu uzskaiti veic atbilstoši normatīvajiem aktiem par vides statistikas oficiālajām veidlapām;
   3. katrai otrreizējo izejvielu partijai transportēšanas laikā ir pievienota viena atbilstības deklarācijas kopija papīra dokumenta formā, nodrošinot Valsts vides dienestam iespēju no nolietotu riepu pārstrādes veicēja pēc pieprasījuma saņemt atbilstības deklarācijas oriģinālu.
6. Nolietotu riepu pārstrādes veicējs glabā atbilstības deklarāciju piecus gadus pēc atbilstības deklarācijas sagatavošanas datuma un iesniedz to 10 darba dienu laikā pēc atkritumu apsaimniekošanas jomas kompetento institūciju pieprasījuma.
7. Atbilstības deklarācija tiek sagatavota elektroniski saskaņā ar normatīvajiem aktiem par elektroniskiem dokumentiem.
8. Nolietotu riepu pārstrādes veicējs pievieno produkta tehnisko specifikāciju katrai otrreizējo izejvielu partijai.
9. Persona, kas atbildīga par otrreizējo izejvielu ievešanu Latvijas teritorijā, nodrošina, ka nolietotu riepu pārstrādes veicējs katrai otrreizējo izejvielu partijai pievieno apliecinājumu ar informāciju par sūtījuma raksturīgajām fizikālajām un ķīmiskajām īpašībām, kā arī informāciju par nolietotu riepu pārstrādes veicēju.
10. Persona, kas atbildīga par otrreizējo izejvielu ievešanu Latvijas teritorijā, glabā šo noteikumu 9. punktā minēto apliecinājumu piecus gadus pēc apliecinājuma sagatavošanas datuma un iesniedz to 10 darba dienu laikā pēc atkritumu apsaimniekošanas jomas kompetento institūciju pieprasījuma.
11. Nolietotu riepu pārstrādes veicējs ievieš kvalitātes pārvaldības sistēmu ar mērķi nodrošināt nolietotu riepu pārstrādes procesa izsekojamību. Nolietotu riepu pārstrādes veicējs ievēro otrreizējo izejvielu pircēja tehniskajās specifikācijās noteiktās prasības attiecībā uz otrreizējo izejvielu kvalitāti un raksturīgajām fizikālajām un ķīmiskajām īpašībām.
12. Kvalitātes pārvaldības sistēma ietver detalizētu riepu pārstrādes procesa aprakstu, kurā ietilpst šāda informācija:
    1. nolietotu riepu pārstrādes procesa kvalitātes uzraudzības apraksts atbilstoši šo noteikumu 1. pielikumam;
    2. izmantotā paraugu ņemšanas metodika, paraugiem veiktās fizikālās un ķīmiskās analīzes, otrreizējo izejvielu marķējums, iepakošanas un glabāšanas procesa apraksts;
    3. nolietotu riepu atbilstības un noraidīšanas kritēriji, kontroles pasākumu veidi nolietotu riepu atbilstības izvērtēšanai un kontroles pasākumu rezultātu dokumentēšanas veids;
    4. pilna nolietotu riepu pārstrādes procesa cikla apraksts, tostarp procesā radīto atkritumu turpmāka apsaimniekošana un uzglabāšanas noteikumi, kā arī informācija par otrreizējo izejvielu potenciālām realizācijas iespējām;
    5. otrreizējo izejvielu kvalitātes atbilstības kritēriji un paškontroles kritēriji atbilstoši šo noteikumu 1.pielikumam;
    6. saraksts ar nolietotu riepu pārstrādes veicēja speciālistiem, kas ir atbildīgi par katru nolietotu riepu pārstrādes procesa posmu;
    7. nolietotu riepu pārstrādes procesa iespējamie apjomi.
13. Nolietotu riepu pārstrādes veicējs uz nolietoto riepu pārstrādes procesu atbilstoši šo noteikumu 12. punktam attiecināmo informāciju glabā piecus gadus, skaitot no otrreizējo izejvielu partijas iegūšanas dienas.
14. Nolietotu riepu pārstrādes veicējs veic kvalitātes pārvaldības sistēmas pārskatīšanu vienu reizi gadā, kā arī gadījumos, ja tiek veiktas būtiskas izmaiņas otrreizējo izejvielu ieguves tehnoloģiskajos procesos vai tiek mainītas otrreizējo izejvielu raksturīgās fizikālās vai ķīmiskās īpašības.
15. Nolietotu riepu pārstrādes veicējs vai par otrreizējo izejvielu ievešanu Latvijas teritorijā atbildīgā persona pēc atkritumu apsaimniekošanas jomas kompetento institūciju rakstiska pieprasījuma nodrošina piekļuvi visām ar nolietotu riepu pārstrādi un uzglabāšanu saistītajām teritorijām, telpām un dokumentācijai, lai pārliecinātos par šo noteikumu prasību izpildi.
16. Nolietotu riepu pārstrādes veicējs informē otrreizējo izejvielu pircēju, ka nolietotu riepu pārstrāde tiek veikta izmantojot kvalitātes pārvaldības sistēmu.
17. Ja, ievedot no nolietotām riepām iegūtu gumijas materiālu no citām valstīm, kompetentās nosūtīšanas un galamērķa institūcijas nevar vienoties par gumijas materiāla klasifikāciju, piemēro Eiropas Parlamenta un Padomes 2006. gada 14. jūnija Regulas (EK) Nr. 1013/2006 par atkritumu sūtījumiem 28. panta 1. punkta nosacījumu.

1. pielikums

Ministru kabineta

2018. gada......

noteikumiem Nr.....

**Atkritumu statusa izbeigšanai piemērojamie kritēriji no nolietotām riepām iegūtiem gumijas materiāliem**

|  |  |
| --- | --- |
| Kritēriji atkritumu statusa piemērošanas izbeigšanai | Paškontroles kritēriji |
| 1. Kvalitātes prasības no lietotām gumijas riepām to mehāniskas pārstrādes rezultātā iegūtiem gumijas materiāliem:    1. tiem nav bīstamu īpašību, kas minētas Eiropas Komisijas (ES) 2014. gada 18. decembra Regulā Nr. 1357/2014, ar ko aizstāj III pielikumu Eiropas Parlamenta un Padomes Direktīvai 2008/98/EK par atkritumiem un par dažu direktīvu atcelšanu, un tie nepārsniedz koncentrācijas robežvērtības, kas noteiktas **Eiropas Parlamenta un Padomes Regulas (EK) Nr. 850/2004 (2004. gada 29. aprīlis) par noturīgiem organiskajiem piesārņotājiem, ar ko groza Direktīvu 79/117/EEK,** IV pielikumā;    2. tie atbilst ierobežojumiem, kas paredzēti E**iropas Parlamenta un Padomes Regulas (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK, (turpmāk – REACH regula)** XVII pielikuma 50. punktā;    3. tie nesatur pamanāmus eļļas un smērvielu daudzumus;    4. atdalīšanu un kvantitatīvo noteikšanu veic saskaņā ar tipoloģiju/lielumu. | Gumijas materiālu kvalitāti novērtē, izmantojot:   * vizuālo pārbaudi, * fizikālo un ķīmisko raksturojumu: tādu laboratorijas testu rezultātos, tai skaitā to, kas ietverti otrreizējo izejvielu pircēju tehniskajās specifikācijās. Pēc otrreizējo izejvielu pircēja pieprasījuma tiek veikti arī citi laboratorijas testi saskaņā ar otrreizējo izejvielu pircēja papildu specifikācijām.   Katram otrreizējo izejvielu veidam, kas iegūts no nolietotām riepām, tiek veikta reprezentatīvu paraugu analīze.  Reprezentatīvus paraugus iegūst saskaņā ar kvalitātes pārvaldības sistēmā iekļauto paraugu ņemšanas procedūru, kura tiek detalizēti aprakstīta (izmantotā paraugu ņemšanas metodika, biežums, lielums, paraugu tipoloģija un skaits, statistiskā apstrāde u. c.).  Fizikālos un ķīmiskos rādītājus nosaka laboratorijā.  Pielikuma 1.punktā minētie otrreizējo izejvielu atbilstības kritēriji ir ietverti un aprakstīti ieviestajā kvalitātes pārvaldības sistēmā. |
| 1. Prasības atkritumiem, kurus pārstrādājot tiks iegūtas otrreizējās izejvielas:    1. atļauts izmantot tikai nolietotas riepas atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus;    2. aizliegts izmantot nolietotas riepas, kas ir piesārņotas ar bīstamām vielām vai bīstamajiem atkritumiem. | Gumijas materiālu kvalitāte tiek novērtēta, veicot vizuālo pārbaudi.  Tiek veikta uzskaite attiecībā uz saņemto un pārstrādāto nolietoto riepu daudzumu atbilstoši normatīvajiem aktiem par oficiālajām vides statistikas veidlapām. |
| 1. Nolietoto riepu pārstrādi veic:   3.1.riepas iepriekš attīrot no liekiem piemaisījumiem, piemēram, akmeņiem, metāla gabaliem, dažādiem atkritumiem;  3.2.izmantojot metodes un procesus, kuri nerada nelabvēlīgu ietekmi uz vidi;  3.3.ievērojot atkritumu apsaimniekošanas un aprites regulējošos normatīvos aktus. | Riepu attīrīšana tiek veikta mehāniski vai manuāli. |

2. pielikums

Ministru kabineta

2018. gada .......

noteikumiem Nr. ....

**Deklarācija par otrreizējo izejvielu atbilstību atkritumu statusa izbeigšanas kritērijiem**

|  |  |
| --- | --- |
| 1. | Ziņas par nolietotu riepu pārstrādes veicēju: |
| Juridiskas personas nosaukums:  Reģistrācijas Nr.: |
| Faktiskā adrese: |
| Juridiskā adrese: |
| Kontaktpersona: |
| Tālrunis: |
| E-pasts: |
| 2. | Otrreizējo izejvielu pircēja tehniskajā specifikācijā paredzētās otrreizējo izejvielu tehniskās prasības, t.sk. sastāvs, izmērs, piejaukumi, fizikālās un ķīmiskās īpašības u. c. (norādīt tehniskās prasības):  No nolietotām riepām iegūtas otrreizējās izejvielas atbilst norādītajā tehniskajā specifikācijā noteiktajām prasībām. |
| 3. | Sūtījuma apjoms kilogramos: |
| 4. | No nolietotām gumijas riepām iegūtās otrreizējās izejvielas atbilst atkritumu statusa piemērošanas izbeigšanas kritērijiem.\* |
| 5. | Nolietotu riepu pārstrādes veicējs darbojas saskaņā ar kvalitātes pārvaldības sistēmu. |
| 6. | Sūtījumā ietvertās otrreizējās izejvielas ir paredzētas tikai tiešai izmantošanai (norādīt paredzēto izmantošanu): \_\_\_\_\_\_\_\_\_\_\_\_\_\_\_\_\_\_ |
| 7 | Nolietotu riepu pārstrādes veicēja apliecinājums:  Apliecinu, ka visa deklarācijā minētā informācija ir pilnīga un pareiza. |
| 8. | Cita informācija: |
| 9. | Komersanta pārstāvja   * vārds, uzvārds:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ * amats, paraksts:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Datums: |
| Paraksts: |

*\* Kritēriji ir noteikti Ministru kabineta 2018.gada \_\_.\_\_\_\_\_\_\_ noteikumu Nr.\_\_\_\_ “Kārtība atkritumu statusa piemērošanas izbeigšanai gumijas materiāliem, kas iegūti no nolietotām riepām” 1.pielikumā un ietverti nolietotu riepu pārstrādes veicēja kvalitātes pārvaldības sistēmā.*